Идрис Асанин язгъан макъалеси «Къырым» газетасынынъ август 2007 с. чыкъкъан №60-62 басылды. Онда котерильген меселелер аля даа актуальдир. Бу макъаленинъ къыскъартылгъан метини узеринде юкъары сыныф талебелеринен дерсте чалышмакъ мумкюн.

"Келеджегимиз ичюн бугуньден чалышмалымыз. Ярын кеч оладжакъ..."

Биз къудретли бир халкъ эдик. Биз онларнен къабилелерге умумий тиль тапкъан, оларнынъ икътисадий ве ичтимаий арзуларыны улу тюрк несилинден къудретли бир халкъ эдик. Лякин сонъки эки-учь асыр девамында бир чокъ объектив ве субъектив себеплернен къарардан тыш парчаландыкъ.
Табиий, бизим сайыджа парчаланмамызда тышкъы душманларымыз адден тыш гьаддар роль ойнадылар. Олар бизим Ватанымызны басып алдылар. Он бинълернен йигитлеримизни къылычтан кечирдилер. Бинълернен къандашларымызны Сибириягьа, Урал дагъларына. Къазахыстан чёллерине, даа къайдаларгьадыр сюргюн эттилер. Юзбинълернен ватандашларымыз душман зулумы астында къалмамакъ макъсадынен мал-мулькюни, тарихий топрагъыны ташлап, иджрет эттилер.
Мында биз шимдилик факъат кечмиштеки фаджиаларнынъ себеплерини огренмек, оларнен миллетдешлик багьымызны сакъламалымыз. Айны заманда кечмишимизден дерс алып, бугунь Орта Асия джумхуриетлеринде ве Русиенинъ къолундаки топракъларда къалгъан къардашларымызны диаспорагьа дёнмеден, Ватанда топламакъ огьрунда чалышмалымыз.
Сюргюнлик, авдет ве джоюкълар. 1944 сенеси 18-майыс куню амансыз сюргюнлик фаджиасы нетиджесинде учь юз бинъден зияде ватандашымыз Ватандан тышары котерип атылды. Бу, 50 бинъден зияде огьул ве къызларымыз къолуна силя алып, фашизмге къаршы курешкен девирде олды. Бундан 25 бинъден зиядеси джебеде, 10 бинъге якъыны партизан арекетлеринде ве джебе аркъасында ишгьальджилерге къаршы гизли ве ачыкъ курешлери нетиджесинде фашист джеллятлары тарафындан атып, асып ольдюрильдилер. Сюргюнликке огъратылгьан 220 бинъден зияде бала-чагьа, къадын-къыз ве чаресиз къартлардан ибарет эалиден 46,2 файызы 1944-1945 сенелери зарфында ачлыкътан, хасталыкътан ве комендант режими хорлукълары нетиджесинде аяттан кеттилер.
Шимди олар Ватандан тышта къалдылар. Лякин олар даа диаспора дегиль, шимдилик бизим миллий тенимизден кесип ташлангъан, даа къан бюркип, сызлап тургьан джанлы парчачыкълардыр. Бу яралар даа тазе. Айрылыкъ сонъуна къадар шекилленип эскирмеден, биз оларны Ватанда миллетимизнинъ екяне вуджудына бирлештирмек чарелерини къыдырмал ымыз.
Бугунь бизим ичюн 100-150 бинъ ватандашымызнынъ Ватангьа авдети энъ биринджи ерде тургьан вазифелерден олмалыдыр. Бизим ичюн йылда 15-20 бинъ нефер де буюк бир ютукъ оладжакътыр. Биз къол-къолгьа берип, Миллий Меджлиснен бирликте бу меселенен огьрашмакъ керекмиз. Хусусан бизим иш адамларымыз бу меселеде миллетперверлик косьтереджегине умютлимиз. Унутмайыкъ ки, "Сюрюден айырылгьан къойны къашкъыр ашар!"
Акъыл-идрак байлыгьымызны тёкюн-сачын этмейик. 1944 сенесининъ фаджиасындан себеп халкъымыз 45 йыл девамында сонъки эки несильни энъ къыйын дженк ве сюргюнлик шараитлеринде осьтюрип, тербиеледи. Сюргюнликнинъ энъ мудхиш шараитлерине бакъмадан, балаларына бильги берди. Бу яшлыкъ арасындан юзлернен илим, фен докторлары, корюмли алимлер, истидатлы девлет ве джемаат эрбаплары чыкътылар. 
…Сонъки 50 йыл ичинде бизим халкъымыз озь акъыл-идракъ (интеллектуаль) потенциалындан беш юз алим ве ферасет саибини джойгъаныны коремиз. Эксериет истидатлы яшларымыз алгьан бильгисинден файдаланамайлар, я да оны халкъымыздан узакъ, ят иллерде сарф этелер.
Миллет ичюн аятий меселе. Сонъки он-он беш йыл девамында миллий хусусийлигимизнинъ сезиледжек дереджеде чабик чёккени халкъымызнынъ келеджегине хавф догьурмакъта. Бу, бизим миллет оларакъ аятий меселемиздир. Бу меселенинъ музакересинден эвель: "Биз буны кереги дередже фаркълаймызмы, ёкъмы, я да эр куньки теляшлар арасында бу чёкюв сезильмей къаламы?"
Айдынъыз, бир фикир этейик. Миллий медениетимизнинъ сёнгени, кенди динимизге кереги дередже урьмет ве итаатнынъ ёкълугъы, бульбуль нагъмеси киби, аэнки татлы, ана тилимизнинъ кеттикче кенарда къалмасы, озь миллетдешлеримизнен темиз къальп иле япылмасы керек олгъан никяхлы омюр багъларынынъ эксильмеси ве сайре, келеджегимизни кенди къолумызнен бербат эткенимиз, булар ве бу сырада даа бир чокъ дигер хаталарымыз бизим ичтимаий аятымыздаки мушкюль хасталыкъларымыз дегильми, аджеба!
Бизге озь осал дертлеримизден къуртулмакъ ичюн факъат озь арекетимиз, кендимизнинъ анълы адымларымыз етерлик оладжакътыр. Айдынъыз, бу къоркъунчлы хасталыкълардан къуртулыш арекетини башлайыкъ. Бу макъсат иле койде ве мааллелерде оджалар, моллалар, акъсакъаллар, студент ве юкъары сынфларнынъ талебелери, хусусан, студентлер ве уйкен мектеплилер эгер джесаретли бир тешкилятчынынъ реберлигинде чалышсалар, олар озьлерине бу ёлда нумюне ола билирлер. Инсанлыкъ тарихында бойле мисаллер пек чокъ. Бизде бойле анълы яшлыкъ аз дегиль, оларны тешкилятландырмакъ ве чин ишанч иле бераберине ишлемек керекмиз.
Догьмуш тильге урьметсизлик - миллетни хорламакътыр.
Айдынъыз, бундан къачынайыкъ!
Ана тилимизнинъ бугуньки вазиети бизни бу меселеге бираз кениш ве джиддий бакъмагьа меджбур эте. Биз анълы суретте огренмеге истемегенимиз, биле-биле къулланмагъанымыз, балаларымыз ве торунчыкъларымызны тувгъан тилимизден марум къалдыргъанымыз саесинде миллетимизнинъ энъ буюк байлыгъыны, асылында миллет оларакъ къалмакъ ичюн энъ эсас шартлардан энъ муимини джоймакътамыз.
Бу хасталыкънынъ келеджеги къоркъунчлы бир фаджиадыр. Кечкен асырнынъ буюк гуманистлеринден бири - академик Н.Никольский бойле алларгъа мына не дей: "Когда исчезает народный язык, народа нет более. Народ может создать себе новую родину, но нового языка никогда. Вымер язык в устах народа, вымер и народ". ("Тезисы ...", стр.139. Москва, 1934 г.)
Бу кетиште биз, озь-озюмизни миллет оларакъ гъайып эте, миллетлер сырасындан чыкъарамыз. Аджеба, бунынъ озю миллетимизге къаршы озь тарафымыздан суикъаст дегильми? Эгер бизим миллет оларакъ ке-леджегимизге нисбетен бугунь бу суикъастны бирде-бир башкъа миллетнинъ векиллери япмакъта олгъанда, биз бу душманлыкъны багьышлармы эдик?
Эльбетте, "Ёкъ!" дейджексиз. Я не ичюн биз, эпимиз бирден буюк медениет саиби, чокъ асырлар девамында: Махмуд Къы-рымлы, Сайфи Сарайи, биринджи Менгли Герай Хан, Бора Газы Герай Хан, Биринджи Селим Герай Хан, Ашыкъ Умер, Меджиди, Асан Нури, Исмаил Гаспралы, Асан Сабри Айвазов, Осман Акъчокъракълы, Номан Челебиджихан, Джафер Сейдамет, Исмаил Керимджан, Вели Ибраим, Осман Дерен-Айырлы, Бекир Чобан-Заде, Амет Озенбашлы киби юзлернен девлет, маариф, санат ве джемаат эрбаплары, алим ве сераскерлер етиштирген миллетимизни биле-биле озюмиз ёкъ этмектемиз? Бу буюк шан-шереф саиби миллетнинъ не этмиши бар, не ичюн биз, онынъ эвлятлары, бу миллетнинъ душманларынен бирликте онынъ адынен гъурурланаджагьымыз ерине ёкъ этмеге чалышамыз?
Табиий, бу суальге джевап бермезден эвель, чокътан-чокъ къаршы суаллер берген, итиразлар кетирген дилетантлар тапылыр. Олар 60 сенеден берли тувгъан тилимизде дегерли бир мектеп олмагъаныны, сюргюнлюк зыкъы ве мешакъатларыны, девлетчилигимиз къолумыздан тутып алынгьаныны ортагъа сюрген сонъ, атта балалары ве торунларынынъ ана тилини бильмегенини де Сталинге юклерлер. Бойле алларгъа эр адымда расткелине.
Бойле хаталардан къачынмакъ, занымджа, эпимизнинъ боюн-борджумыз олмалыдыр. Бу "хасталыкълар" озьлюгинден кечер, яки четтен келип, кимселер бизни "девалар",- десек, биз пек терен янъыламыз. Буюк месулиет астына къаламыз. Биз бугунь бирликте арекет этип, келеджегимизни озюмиз къорчаламасакъ, бизим эвлятларымыз кенди тилини, динини, медениети ве урф-адетлерини бильмеген бирташлама сюрю оларакъ, башкъа миллетлернинъ аягьы астында къалып орьселенеджеклер.
Бойле хаталар нетиджесинде эвлятларымызнынъ келеджектеки хорлугъыны биз бугуньден озюмиз азырлаймыз. Бу афу этиледжек джинаетми?!
Халкъымыз арасында даимий чалышмакъ керек. Эльбетте, бутюн аяты хорлукъ ичинде кечкен, Ватан ферагъы корьмеген, ана тилининъ аэнки ве лезетини фаркълап оламагьан, миллетининъ шанлы тарыхындан хабери олып, гьурурланамагьан, тасильсиз … бойле аджиз инсанларгъа ярдым этеджеклер бармы, бар олса, олар къайда? Айдынъыз, бу акъта бирликте тюшюнейик!
Айгиди, меселе факъат тасильсизликте олса, эсас себеп тасильсизликте дегиль. Бизим халкъымызда тасили олмагьан кимселер айтыладжакъ къадар чокъ дегиль. Семетдешлеримиз арасында биле-биле яки бильмеден эфкяри умумиени яраткъан ве даркъаткъанлардан эксери къысымы тасилли олып, миллилийги етерлик олмагьан кимселердир.
Бойлелери эксериет миллетининъ келеджегини тюшюнмеден, кенди аилесининъ бугуньки куню огърунда къайгъыралар. Я бойле семетдешлеримизге кенди миллетимизнинъ келеджеги огърунда бирликте чалышып, бу умютсизликтен чыкъмасакъ, бугунь даимий суретте башымыздан басып тургъан къаранлыкътан чыкъа бильмейджегини кимлер анълатырлар? Халкъ бугунь неге инана, кимнинъ артындан кете биле?
Бу ерде акъикъатны сёйлемек сыра. Бугунь джемаатымызда озюмиз яраткъан вазиет озюмизге къаршылаша. Меселе шунда ки, бугунь ерли меджлислер кенди тешеббюслеринен къасабаларда ве мааллелерде белли бир аятий мевзуларда семетдешлеримизнен субетлер кечирмекни адет этмедилер.
Эгер биз буюк оджамыз Исмаил Гаспринскийнинъ васиетлерине садыкъ олсакъ, бу агьыр вазиетте: "Тильде, фикирде ве иште бирлик" олып, бу кендимиз ясагьан батакътан чыкъа билирмиз, иншалла! Ниет этип башласакъ, бунъа бизим кучюмиз етеджек! Бу кучь факъат халкъымнынъ кучюдир. Лякин халкънынъ алдында бу меселеге юректен берильген ребер керек. Бармы? Бар олса, о къайда? Бутюн меселе факъат бунда. Эр бир ребер озь саасында халкънен чалышмакъ керек. Реберсиз къалгьан халкъ бакъылмагъан багъча киби денъишир. Атта миллий хусусиетлери дегиль, кенди кечмишини де унутыр. Душманларымызнынъ энъ буюк истеклери де будыр! 
Ассимиляция эр шейден эвель анъсызлыкъ акъибетидир. Бугунь халкъымызгьа нисбетен меджбурий ассимиляция лафлары даркъамакъта. Буны эшиткен семетдешлеримизнинъ эксериети озьара нефретленмектелер. Лякин бу нефретленген семетдешлеримизнинъ аят тарзларына бир назар ташласакъ, оларнынъ ондан учю чокътан биле-биле, яки бильмеден ассимиляция батагьына батмакъта. Яни я келинлери, я киевлери башкъа миллеттен, аилесинде эджнебий тильде къонушалар, миллий урф-адетлеримиз ве динимиз унутылмакъта, арамдан, яландан, хырсызлыкъ ве резильден къачынмайлар.
Маалле джамисининъ къапусы анги тарафкъа ачылгъанындан хаберлери ёкъ. Буны корьген девлет эрбаплары бойле аилелерге, яки бойле аилелерден ибарет халкъкъа анги бир ёлны ёрай биле? Эльбетте, яры ёлдан ашкъан ассимиляцияны тезлештирмекни ляйыкъ корелер. Озюмиз биле-биле яки фаркъламадан, джемиетнинъ ичтимаий сильтеми астында бу алгъа кельген экенмиз, кимлерни опькелемеге сыра? Мында бизни бу дереден аман-эсен чыкъараджакъ кене озюмиз ве факъат озюмиз ола билемиз!
Бу меселеде анджакъ озюмизнинъ истек ве арекетимиз олмалы! Акс алда биз догърудан-догьру, анълы суретте, биле-биле озь миллетимизни дюнья халкълары сырасындан чыкъарып атмакътамыз. Миллет оларакъ бу озь-озюни ольдюрмек дегильми, аджеба?!
Бу девлетнинъ уйкен агъасы - Советлер Бирлиги бизге Ватанымыз Къырымгъа къайтмакъны ясакъ эткен эди. Лякин биз девлетнинъ ясагъына бакъмадан Ватанымыз Къырымгъа къайтып кельдик. Бу меселеде дюньяджа къоджаман, деспотик империянынъ баскъыларыны енъдик. Бу бизим миллий джесаретимиз, бирдемлигимизнинъ нетиджесинде олды. Чюнки биз Ватангьа къайтмакъ ичюн анълы суретте курештик. Бу енъишлеримизнен тенъештиргенде бугунь ямавлы Украина-нынъ беш-он миллетчи реберлерининъ халкъымызны тез куньде ассимиляциягъа огъратып, бир къач несильде къарышып кетмесине олгъан истеклери бизим ниетли, кенди миллетининъ тилини, медениетини бильген, динине итаат эткен халкъымыз ичюн беш тотлу шагъа диймеген эсаме дегильми, аджеба!
Биз къой сюрюси дегильмиз ки, биревлер четтен келип, бизни меджбурий ассимиллциягьа айдасын! Кене душманларымызнынъ ассимиляция истегине къатты джевапны биз озюмиз озь арекетлеримизнен, рухий ве ахлякъий дереджемизнен косьтермелимиз. Бугунь ассимиляция озюмизге багьлы, биз озь юксек анъымыз ве миллий шуурымызле онъа къаршы турармыз. Лякин душманларымыз унутмамалы ки, биз айны заманда девлетнинъ икътисадий, ичтимаий ве умумтасиль боюнджа миллетимизге къаршы алып баргьан къанунларына къаршы курешеджекимиз. Ассимиляциядан къачынмакъ бизим озюмизге багьлы! Биз тюшкюн, анъсыз бир сюрю дегильмиз. Биз девамлы ве шерефли тарих саиби федакяр бир халкъмыз! Иште, бу шереф ве федакярлыкъкъа инанч ве анълы таянч бизни къуртараджакътыр. Лякин буны биз озюмиз амель косьтермелимиз.
Джемаатнынъ ахлякъий тербиеси муфтият ве дин
джемиетлеримизнинъ эсас вазифелеринден олмалы. "Багъны бакъсанъ - багъ ола, бакъмасанъ - дагъ ола", - дегенлер. Бу икметли сёзнинъ манасыны бу ерде анъласакъ -догьувдан яшлыгьымызны дикъкъатлы суретте тербие этсек, о келеджегимизнинъ ишанчлы бир таянчы оладжакъ. Я оны бакъылмагъан багъ алында къалдырсакъ, дагъ киби кийиклешкен сонъ миллетни къайда алып бараджакъ? Мында багьманлыкъ Меджлис ве Муфтиятнынъ иши олмалы. Бу эки буюк идаремиз бугунь халкъны озь алына къалдырмакъ дёгиль де, исрарлы суретте системли бир вазифе оларакъ яшлыкънен, халкънен чалышмакъ кереклер.
Олар халкъымызгъа, хусусан яшлыкъкъа, кечмиште кой ве мааллелерде джемаат насыл бирлик ве достане олгьаныны тафсилятлы хатырлатмалылар. 1944 сенесине къадар кой ве маалле джемаатларынынъ эр биринде озь оджасы, молласы, акъсакъалы бар эди.
Джемаатнынъ озь "джемааты хайрие" фонду олып, джемаат бу фонд эсабына чаресиз кимсесизлерге ярдым эте, койде чешме, копюр ве сайре халкъ ичюн керек кедиклерни яптыра, апа кой балаларындан истидатлы кимселерни джемаат эсабына окъумагъа ёллай ве иляхре хызметлерини яла эдилер. Бойле джемаат адамларыны кой халкъы сая-севе ве айткъаныны динълей эди. Джемаат, атта ичкиджилик япкъан, куфюр ве къавгъаджы кимселернинъ арсызлыгъыны музакере эте ве тенбилей, анъламаса, джемаат урьметинден тышта къалдыра эди.
Бизде исе сонъ вакъытта япып косьтерген иш ёкъ, джемааттан талабы чокъ мен акъайлар озьлерине итибар талап этип, халкъкъа къылыналар. ёкъ, артыкъ бу тарзда кеткенимиз етер! Эфендилер, сиз башта итибар къазанмакъ ичюн бираз чалышып терленъ, ондан сонъ итибар сизге чалышыр! Ишинъизге коре миллетте сизге урьмет ве итаат догъар. 
